WP ยอดขายปีนี้ 8 แสนตัน ดันรายได้ 1.7 หมื่นล้าน
ผู้ถือหุ้น WP เคาะจ่ายปันผลปี 65 อัตรา 0.25 บ./หุ้น รับทรัพย์ 26 พ.ค.นี้ มั่นใจยอดขายแตะ 8 แสนตัน ดันรายได้ปี 66 โตเข้าเป้า 1.7 หมื่นลบ.
ผู้ถือหุ้น WP เคาะจ่ายปันผลปี 65 อัตรา 0.25 บ./หุ้น รับทรัพย์ 26 พ.ค.นี้ มั่นใจยอดขายแตะ 8 แสนตัน ดันรายได้ปี 66 โตเข้าเป้า 1.7 หมื่นลบ.
26 เม.ย. 2566

นางสาวชมกมล พุ่มพันธุ์ม่วง ประธานเจ้าหน้าที่บริหาร บริษัท ดับบลิวพี เอ็นเนอร์ยี่ จำกัด (มหาชน) หรือ WP เปิดเผยว่า ที่ประชุมสามัญผู้ถือหุ้นประจำปี 2566 มีมติอนุมัติให้จ่ายเงินปันผลสำหรับผลการดำเนินงานงวดปี 2565 ให้แก่ผู้ถือหุ้นเป็นเงินสดในอัตรา  0.25 บาท/หุ้น โดยได้กำหนดรายชื่อผู้ถือหุ้นที่มีสิทธิรับเงินปันผล (Record Date) ในวันที่ 10 พฤษภาคม 2566 วันที่ไม่ได้รับสิทธิปันผล (XD) วันที่ 9 พฤษภาคม 2566 และกำหนดจ่ายเงินปันผลในวันที่ 26 พฤษภาคม นี้
“ที่ผ่านมาผู้บริหารได้มุ่งมั่นและทุ่มเทพัฒนาศักยภาพธุรกิจทุกภาคส่วนได้ตามแผนที่วางไว้ เพื่อสร้างการเติบโตของรายได้และกำไร โดยมีเป้าหมายสร้างผลตอบแทนที่ดีที่สุดให้กับทุกฝ่ายที่เกี่ยวข้องอย่างสม่ำเสมอในทุกๆ ปี ซึ่งเงินปันผลที่มอบให้กับผู้ถือหุ้นในรูปของเงินสดครั้งนี้ เพื่อเป็นการขอบคุณผู้ถือหุ้นที่เชื่อมั่นในผู้บริหารและการเติบโตของธุรกิจ นับจากนี้บริษัทฯ ยังคงมุ่งขยายธุรกิจในทุกภาคส่วนให้ขยายตัว เพื่อผลักดันให้ผลการดำเนินงานเติบโตได้อย่างแข็งแกร่ง” นางสาวชมกมล กล่าว
สำหรับทิศทางธุรกิจและผลการดำเนินงานในปี 2566 เชื่อว่าจะเติบโตอย่างโดดเด่นต่อเนื่องจากปี 2565 ซึ่งการเติบโตหลักมาจากธุรกิจก๊าซปิโตรเลียมเหลว (LPG) โดยตั้งเป้ายอดขายไว้ที่ 800,000 ตัน  แบ่งเป็นยอดขายภายในประเทศจำนวน 775,000 ตัน และส่งออก จำนวน 25,000 ตัน ขณะที่รายได้รวมคาดว่าจะเติบโตไม่ต่ำกว่า 17,000 ล้านบาท ส่วนธุรกิจติดตั้งระบบผลิตพลังงานแสงอาทิตย์บนหลังคา (โซลาร์รูฟท็อป) ยังรับรู้รายได้เข้ามาอย่างต่อเนื่อง ซึ่งปัจจุบันธุรกิจโซลาร์รูฟท็อปเซ็นสัญญาลูกค้าไปแล้ว 8 เมกะวัตต์ โดยบริษัทฯ ยังคงเป้ากำลังการผลิตรวมทั้งหมดอยู่ที่ 20 เมกะวัตต์ ภายในปี 2566
นอกจากนี้บริษัทฯ ยังคงเดินหน้าลงทุนไปยังธุรกิจที่เกี่ยวเนื่อง เช่น ธุรกิจพลังงานทดแทน หรือการลงทุนในธุรกิจใหม่ๆ โดยตั้งงบลงทุนไว้กว่า 1,000 ล้านบาท เพื่อลงทุนในธุรกิจก๊าซปิโตรเลียมเหลว LPG  300 ล้านบาท การลงทุนในธุรกิจพลังงานทดแทน 500 ล้านบาท และ 200 ล้านบาท เป็นการลงทุนในธุรกิจใหม่ๆ  ในอุตสาหกรรมที่คาดว่าจะอยู่ใน Trend การเติบโตในอนาคต เพื่อขยายธุรกิจและสร้างผลตอบแทนเพื่อการเติบโตระยะยาว